SA se Lategan wen vyfde skof by DakarSuid-Afrika se Henk Lategan ruil ‘n band tydens die vierde skof van die Dakar-tydren tussen Al-Qaysumah en Riaad in Saoedi-Arabië. (Foto: Franck Fife/AFP) Die Suid-Afrikaanse jaer Henk Lategan het Donderdag die vyfde skof van die Dakar-tydren gewen, terwyl die driemalige kampioen Nasser al-Attiyah sy algehele voorsprong behou het. Dit was Lategan se eerste skofoorwinning in sy Toyota en hy het een minuut 58 sekondes vinniger as die negemalige wêreldkampioen Sebastian Loeb klaargemaak. Lategan sê ŉ deur van sy voertuig het na nét 10 km van die 421 km lange skof gebreek, terwyl hy ook met ŉ pap wiel gesukkel het. “Ek kan dit steeds nie glo nie. Ek is nie seker wat gebeur het nie. Ons het ŉ dag uit die hel gehad,” het Lategan gesê. “Dit het 10 km van die wegspringplek begin toe my deur gebreek het. Dit het oopgegaan en ek het tot by die eerste kontrolepunt gery met die deur wat oopvlieg. Ek kon dit regmaak, het myself ingegordel en toe kon ek nie die deur oopmaak nie. “Daarna het ons ŉ pap wiel gehad; so ek moes by die navigator se deur uitkom en die band ruil. Ons het die malste dag gehad. Ek kan nie glo ons het die skof gewen nie. Dit maak nie sin nie.” Loeb, ŉ Fransman, is steeds meer as ŉ halfuur agter Katar se Al-Attiyah en is algeheel in die tweede plek. Al-Attiyah moes tevrede wees met ŉ agste plek op die dag, maar het net twee minute en 55 sekondes teen Loeb verloor. “Ons het ŉ paar minute gevat. Dit was die oggend ons plan; so ons is gelukkig daarmee. Groot vooruitgang was vandag beslis nie moontlik nie,” het Loeb gesê. Die 51-jarige Al-Attiyah, ŉ 2012- Olimpiese medaljewenner in skiet, het die titel die laaste keer in 2019 verower en het tweede in vier van die laaste ses jaar se wedrenne geëindig. Die Argentyn Lucio Alvarez was derde oor die eindstreep in Saoedi-Arabië en ook geheel in die derde plek.